**Informatīvais ziņojums**

**par Valdības rīcības plāna**

**Deklarācijas par Māra Kučinska vadītā Ministru kabineta iecerēto darbību īstenošanai**

**izpildes progresu**

**Ievads**

Sagatavotā ziņojuma mērķis ir atspoguļot Māra Kučinska vadītā Ministru kabineta darbības rezultātus un paveikto valsts attīstības mērķu sasniegšanā laikposmā no valdības apstiprināšanas līdz 2017. gada 1. februārim. Ziņojums iepazīstina ar ministriju un valsts iestāžu īstenotajiem pasākumiem atbilstoši Valdības rīcības plānā (VRP) noteiktajiem termiņiem, kā arī norāda uz pasākumiem, kuru izpilde kavējusies dažādu iemeslu dēļ un kurus plānots turpināt līdz darbu sekmīgai paveikšanai. Vienlaikus ziņojumā iekļauta informācija arī par pasākumiem, kuru izpildē, ņemot vērā starptautiskās un iekšpolitiskās vides radīto ietekmi, ir veiktas izmaiņas vai to izpilde vairs nav aktuāla, jo izvirzīto mērķi iespējams sasniegt ar efektīvākiem pasākumiem. Ziņojums arī papildināts ar jauniem valdības darba kārtības jautājumiem, kuri ir identificēti pēc Ministru prezidenta sarunām ar ministriem un kļuvuši aktuāli pēc VRP apstiprināšanas, nosakot šo pasākumu īstenošanas termiņus un atbildīgās iestādes.

M. Kučinska valdību apstiprināja 2016. gada 11. februārī, un uzreiz pēc valdības apstiprināšanas tā uzsāka darbu pie VRP sagatavošanas. Lai vienotos par VRP izstrādes pamatprincipiem un tajā iekļaujamajiem pasākumiem, Ministru prezidents organizēja sarunas ar visiem ministriem, kā arī Valsts kanceleju (VK), Korupcijas novēršanas un apkarošanas biroju (KNAB), Sabiedrības integrācijas fondu (SIF) un Pārresoru koordinācijas centru (PKC). Pēc sarunām tika sagatavots VRP projekts, kas veido valdības darba kārtību līdz 2018. gadam, nosakot 285 pasākumus, kas ir vērsti uz valdības deklarācijā doto uzdevumu īstenošanu, vienlaikus ievērojot atbildīgu vidēja termiņa budžeta ietvara plānošanu un īstenošanu.

2016. gada 3. maijā valdība apstiprināja VRP, kurā iekļauti skaidri formulēti rīcības virzieni un uzdevumi, kas jāīsteno ministrijām, savstarpēji sadarbojoties, lai sasniegtu kopējos valsts attīstības mērķus un plānotos rezultātus, kas ietverti Latvijas Nacionālajā attīstības plānā 2014.–2020. gadam (NAP2020).

Valdība noteica VRP izpildes uzraudzības mehānismu, kas paredz, ka visas ministrijas, kā arī VK, KNAB un SIF līdz 2016. gada 1. septembrim un turpmāk katru gadu līdz 1. janvārim un 1. jūlijam iesniedz PKC pārskatu par VRP iekļauto pasākumu izpildi. Savukārt pēc šīs informācijas saņemšanas Ministru prezidenta birojs organizē sanāksmes ar visām ministrijām, lai izvērtētu VRP pasākumu izpildes gaitu un sasniegto progresu, kā arī vienotos par turpmāko rīcību pasākumu neizpildes gadījumā vai gadījumā, ja izpilde kavējas.

Lai personīgi izvērtētu katras ministrijas paveikto, vienotos par valdības uzsākto reformu izpildes procesu, kā arī identificētu jomas un jautājumus, kuru sekmīgai īstenošanai ir nepieciešama aktīva ministriju sadarbība, Ministru prezidents 2016. gada oktobrī un 2017. gada janvārī ir organizējis sarunas ar visiem ministriem.

Kopumā sagatavotais ziņojums sniedz informāciju par to, kā tiek īstenotas valdības izvirzītās politiskās prioritātes un VRP noteiktie veicamie uzdevumi, tādējādi sekmējot valdības darba pēctecību, politisko atbildību un iedvesmojot turpmākiem darbiem Latvijas un valsts iedzīvotāju labā.

1. **Valdības paveiktais 2016. gadā**
	1. **Tautsaimniecības stiprināšana**

Uzņēmējdarbības vide un investīcijas

Lai virzītos uz izcilu uzņēmējdarbības vidi, kas sekmētu ekonomikas izaugsmi, budžeta ieņēmumu pieaugumu un investīciju piesaisti, Valdības deklarācijā un NAP2020 ir izvirzīts mērķa rādītājs – 2018. gadā iekļūt *Doing Business* TOP20, kas jau ir sasniegts. Sadarbībā ar uzņēmējiem mērķtiecīgi īstenotās reformas uzņēmējdarbības vides sakārtošanā ļāva Latvijai 2017. gada *Doing Business* pētījumā 190 valstu konkurencē ierindoties 14. vietā, kas Latvijai ir līdz šim augstākais sasniegums.

2016. gada 23. novembrī Saeimā galīgajā lasījumā tika pieņemts Jaunuzņēmumu darbības atbalsta likums, kura mērķis ir veicināt strauji augošu tehnoloģiju uzņēmumu jeb jaunuzņēmumu veidošanos Latvijā, tādējādi sekmējot pētniecības attīstību un pētniecības produktu komercializāciju.

2016. gada laikā būtisks progress ir panākts arī Eiropas Savienības (ES) fondu investīciju plānošanā un ieguldījumu veikšanā. Līdz 2016. gada nogalei tika apstiprināti Ministru kabineta (MK) noteikumi ES fondu līdzekļu investīcijām periodam līdz 2020. gadam 3,74 miljardu *euro* vērtībā jeb 97 % apmērā no visa Latvijai pieejamā finansējuma. Vienlaikus par investīciju veikšanu uz šo brīdi (2017. gada janvāri) ir noslēgti līgumi 1,3 miljardu *euro* apmērā.

Valdības darbības laikā valdības pārstāvji, kā arī sociālie un sadarbības partneri apstiprināja darba plānu ēnu ekonomikas ierobežošanai 2016.–2020. gadam. Minētais plāns ietver 55 kompleksus pasākumus ēnu ekonomikas ierobežošanai tādās nozarēs kā būvniecība, pakalpojumi, transports, tirdzniecība, tai skaitā pasākumus sodu piemērošanas jomā, iestāžu kapacitātes stiprināšanai un komunikācijai ar sabiedrību. Papildus minētajam 2016. gadā tika uzsāktas reformas Valsts ieņēmumu dienestā, kas jau ir rezultējušās ar panākumiem – pērn kopumā nodokļu iekasēšanas izpilde pret plānoto ir 101 % apmērā, bet šā gada pirmajā mēnesī – 105 % apmērā.

Tāpat ir veikti būtiski uzlabojumi budžeta plānošanas procesā. 2016. gadā tika veikts horizontāls valsts budžeta izdevumu izvērtējums, kā rezultātā tika izstrādāti pasākumi ministriju budžeta izdevumu samazināšanai un pārdalei, kā arī mērķfinansējuma iekasējamības stiprināšanai, radot budžeta izdevumu optimizāciju 64,2 milj. *euro* apmērā 2017. gadā un 62,2 milj. *euro* apmērā 2018. gadā. Vienlaikus svarīgi minēt, ka sākot ar 2017. gadu resoru budžeta izdevumu analīze ir ieviesta kā pastāvīgs un sistemātisks instruments, nodrošinot ikgadēju valsts budžeta izdevumu pārskatīšanu.

Pēdējo gadu nozīmīgākais sasniegums ārējās ekonomiskās sadarbības veidošanai bija 2016. gada novembrī Rīgā organizētā 16+1 (Centrāleiropas un Austrumeiropas valstu, kā arī Ķīnas) valstu vadītāju tikšanās un biznesa forums, kurā piedalījās vairāk nekā 800 augsta līmeņa valsts un uzņēmējdarbības pārstāvju no 17 valstīm. Tikšanās rezultātā tika parakstītas vienošanās un uzsākti sadarbības projekti transporta un loģistikas, tirdzniecības, tūrisma u. c. jomās, tādējādi sekmējot Latvijas ekonomisko interešu īstenošanu un valsts tēla popularizēšanu.

Izstrādāts un ar MK lēmumu noteikts starptautiskā dzelzceļa maršruta *Rail Baltica* trases novietojums Latvijā, kā arī parakstīts starpvalstu līgums par *Rail Baltica* projekta īstenošanu, kas ir būtisks priekšnoteikums projekta turpmākai sekmīgai virzībai un ES finansējuma piesaistei.

Lai īstenotu saskaņotu starpresoru sadarbību nepieciešamo darba tirgus reformu izstrādē, ieviešanā un uzraudzībā, 2016. gadā tika izveidota Nodarbinātības padome, kas ekonomikas, izglītības un zinātnes un labklājības ministra vadībā strādā pie prioritāro rīcības virzienu īstenošanas, lai nodrošinātu priekšlikumu sagatavošanu ekonomikas izaugsmei nepieciešamo izmaiņu ātrākai ieviešanai darba tirgū.

Nozīmīgs valdības darbs (23 starptautiska līmeņa darba grupās, kas novērtēja Latvijas sniegumu un panākto progresu atbilstoši Ekonomiskās sadarbības un attīstības organizācijas – OECD– labas pārvaldības rekomendācijām) tika ieguldīts, lai 2016. gada 1. jūlijā Latvija kļūtu par pilntiesīgu OECD dalībvalsti, iegūstot piekļuvi daudzpusīgai ekspertīzei, kas palīdzēs rast jaunus risinājumus valsts konkurētspējas, iedzīvotāju labklājības un sociālās drošības uzlabošanai.

Tiesiskā vide

Maksātnespējas procesa objektivitāte, caurskatāmība un sistēmiska kontrole ir ļoti svarīgs faktors, kas ietekmē uzņēmējdarbības vidi un investīciju lēmumus, tādēļ, lai uzlabotu biznesa vidi un investoru tiesisko aizsardzību, ir pieņemtas Maksātnespējas politikas attīstības pamatnostādnes un uzsākta maksātnespējas procesa reforma.

2016. gadā valdība apstiprināja maksātnespējas politikas vidēja termiņa attīstības virzienus, sniedzot sistēmisku maksātnespējas jomā pastāvošo problēmu izvērtējumu un nosakot prioritātes un sasniedzamos rezultātus. Reformas ietvaros 2017. gadā tiks stiprināta tiesu kompetence, apvienojot visus ar maksātnespēju saistītos jautājumus un palielinot tiesu kontroli pār maksātnespējas procesu, kā arī, lai stiprinātu caurskatāmu procesa norisi, tiks pastiprināta maksātnespējas procesa administratoru darbības valsts uzraudzība (administratori ir pielīdzināti valsts amatpersonām), nosakot tiesisku atbildību par darbību sabiedrības, iesaistīto uzņēmumu un valsts priekšā. Nepieciešamais normatīvais regulējums tiks izstrādāts 2017. gadā, lai 2018. gada sākumā tas varētu stāties spēkā.

2016. gadā turpinājās iesāktā tiesu teritoriju reforma, izlīdzinot tiesu noslodzi, optimizējot resursus un pakāpeniski apvienojot apgabaltiesu darbības teritorijā esošo rajonu (pilsētu) tiesas. No 2016. gada 1. februāra reorganizētas Balvu un Ludzas rajona tiesas, to darbības teritorijas pievienojot Rēzeknes tiesai, bet Preiļu un Krāslavas rajona tiesu darbības teritorijas tika pievienotas Daugavpils tiesai. Savukārt no 2017. gada 1.februāra reorganizētas Rīgas pilsētas Zemgales priekšpilsētas tiesa un Rīgas pilsētas Kurzemes rajona tiesa un izveidota Pārdaugavas tiesa.

Uzlabojot tieslietu sistēmas kvalitāti, turpinās darbs pie reģistru un e-pakalpojumu pilnveidošanas (Uzņēmumu reģistra informācijas sniegšanas pakalpojumu attīstība, Patentu valdes informācijas sistēmu attīstība, Tiesu informatīvās sistēmas attīstība u. c.). Ir noteikta vienota kārtība piedziņas nodrošināšanai nepieciešamo datu elektroniskai apmaiņai starp izpildinstitūcijām un kredītiestādēm. Atbilstoši ES standartiem tiek veidota arī jauna personas datu aizsardzības sistēma.

Teritoriāla attīstība

Valdība ir aktīvi strādājusi pie uzņēmējdarbības vides uzlabošanas reģionos, sniedzot atbalstu mazajiem un vidējiem uzņēmumiem jaunu darbavietu radīšanā un nodrošinot reģionos bijušo rūpniecisko teritoriju labiekārtošanu, kas šobrīd ir būtisks pašvaldībās risināmais jautājums, lai piesaistītu ārvalstu un privātās investīcijas, attīstītu uzņēmējdarbību un samazinātu iedzīvotāju migrāciju. Savukārt, lai uzlabotu vietējo uzņēmēju attīstības potenciālu reģionos, Vides aizsardzības un reģionālās attīstības ministrija (VARAM) sadarbībā ar pašvaldībām izvērtē iespējamos tiesiskās bāzes risinājumus, ievērojot pašvaldības nākotnes plānus, mērķus un atbildību pieejamo resursu efektīvā apsaimniekošanā.

2016. gada nogalē VARAM noslēdza pirmo darbu ciklu par teritoriālās attīstības reformas jautājumiem, izstrādājot priekšlikumu par 29 pašvaldību sadarbības teritorijām, lai sekmētu pašvaldību sadarbību to funkciju izpildē, racionāli izmantotu valsts, pašvaldību budžeta un ES fondu finanšu līdzekļus un mērķtiecīgi organizētu valsts un pašvaldību pakalpojumu nodrošināšanu sabiedrībai.

Savukārt, lai uzņēmējus, kurus skāra Krievijas Federācijas noteiktais embargo pārtikas produktiem, laikus pārorientētu uz citiem eksporta tirgiem, tika izvērtēts Latvijas lauku attīstības programmas 2014.–2020. gadam un Rīcības programmas zivsaimniecības attīstībai 2014.–2020. gadam pasākumu ieviešanas progress, proaktīvi veicot nepieciešamos grozījumus normatīvajā regulējumā, lai sasniegtu programmās noteiktos mērķus un saglabātu stabilu ražošanas intensitāti lauksaimniecības un zivsaimniecības sektorā.

Lai informētu uzņēmējus un sabiedrību kopumā par globālās ekonomikas un politikas virzieniem – ražot un izmantot pieejamos resursus efektīvi un ilgtspējīgi – un izmantotu oglekļa mazietilpīgas ražošanas attīstības principus inovatīvu produktu un procesu radīšanā, VARAM 2016. gada nogalē aktīvi komunicēja ar sadarbības partneriem par oglekļa mazietilpīgas uzņēmējdarbības attīstības aktualitāti, virzieniem un perspektīvām.

* 1. **Valsts drošība un nacionālā identitāte**

Valsts aizsardzība

Pieņemot 2017. gada valsts budžetu, aizsardzībai atvēlēts par 27,7 % lielāks finansējums nekā iepriekšējā gadā, sasniedzot 1,8 % no IKP. Vienlaikus valdība ir apņēmusies palielināt aizsardzības budžetu arī 2018. gadā, sasniedzot 2 % no IKP, lai novirzītu šo papildu finansējumu Aizsardzības ministrijas (AizM) prioritārajiem projektiem, kas vērsti uz Nacionālo bruņoto spēku (NBS) un Zemessardzes kaujas gatavības spēju paaugstināšanu un ekipējuma modernizēšanu.

2016. gada 16. jūnijā Saeima apstiprināja jaunu Valsts aizsardzības koncepciju, kas nosaka militārās aizsardzības stratēģiskos pamatprincipus, kā arī prioritāros pasākumus valsts aizsardzības stiprināšanai. Savukārt MK ir apstiprinājis NBS attīstības plānu 2016.–2028. gadam. Plāns, ņemot vērā ģeopolitisko situāciju un aktuālos politiskos notikumus, nosaka NBS attīstības mērķus un prioritātes, attīstāmās spējas, kā arī šo uzdevumu izpildes termiņus un plānotās izmaksas.

Varšavas samitā pieņemtā vienošanās par NATO sabiedroto spēku klātbūtni Baltijas valstīs un Polijā rotācijas kārtībā nosaka, ka Latvijā tiks izvietota daudznacionālā bataljona kaujas grupa Kanādas vadībā. Tāpēc, lai nodrošinātu uzņemošās valsts atbalstu, kā arī starptautiskajām mācībām atbilstošus apstākļus, notika NBS infrastruktūras sagatavošana un izbūve. Aizsardzības ministrs ir arī noslēdzis vienošanos par NBS sadarbību ar Latvijas pārtikas ražotājiem, lai veicinātu NBS nepārtrauktu apgādi ar vietējo lauksaimniecības un pārtikas nozares produkciju, vienlaikus sekmējot nacionālās tautsaimniecības attīstību.

Sabiedrības drošība

Valdība arī aktīvi strādāja ar sabiedrības drošības stiprināšanas jautājumiem, mērķtiecīgi palielinot šīs nozares finansējumu 2017. gadā. Ar 2017. gada 1. janvāri ieviesta arī jauna darba samaksas kārtība Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm, paaugstinot šo amatpersonu mēnešalgas, tādējādi motivējot uzsākt un turpināt dienestu Iekšlietu ministrijas (IeM) sistēmas iestādēs, kā arī mazinot personāla mainību un aiziešanu no dienesta iekšlietu sistēmā, kā arī motivējot jau esošās sistēmas amatpersonas paaugstināt savu kvalifikāciju un iegūt papildu izglītību.

Lai uzlabotu robežkontroles efektivitāti, ir atbalstītas vairākas IeM jaunās politikas iniciatīvas, kas paredz Latvijas austrumu robežas turpmāko izbūvi, plānveida gaisa kuģu parka atjaunošanu, robežsargu skaita palielināšanu uz "zaļās" robežas, kā arī Valsts robežsardzes amatpersonu nodrošināšanu ar speciālo ekipējumu un robežu uzraudzības tehniskajiem līdzekļiem, lai pēc iespējas ātrāk identificētu un aizturētu nelikumīgus robežas šķērsotājus.

Ņemot vērā, ka atsevišķu reģionu politiskās nestabilitātes rezultātā terorisms ir kļuvis par būtisku sabiedrības drošības izaicinājumu, valdība ir izstrādājusi un apstiprinājusi Nacionālās drošības plānu un Nacionālo pretterorisma plānu, kas nosaka veicamos pretterorisma pasākumus atbilstoši terorisma draudu līmenim. Lai uzlabotu valsts institūciju reaģēšanas spējas katastrofu gadījumā, 2016. gada oktobrī tika organizētas valsts līmeņa civilās aizsardzības mācības STORMEX 2016.

Paralēli darbam pie sabiedrības drošības un civilās aizsardzības stiprināšanas valdība strādājusi arī pie finanšu pārkāpumu un korupcijas risku novēršanas, tai skaitā, lai efektīvāk izmeklētu ekonomiskos noziegumus, Valsts policijas Galvenās kriminālpolicijas pārvaldes sastāvā tika izveidota Noziedzīgi iegūtu līdzekļu atguves un informācijas analīzes nodaļa, kas darbu uzsāka 2017. gada. 1. janvārī.

Kultūra un nacionālā identitāte

Lai veicinātu inovatīvu jauno komersantu attīstību, izveidots Radošo industriju biznesa inkubators. Organizēta Radošās darbības nedēļa *radi! 2016* (maijā) un īstenota pasākumu programma, kas aktualizēja radošās uzņēmējdarbības un starpdisciplināru darbību ieguvumus. Lai stiprinātu pilsonisko sabiedrību un iedzīvotāju iesaisti sociālekonomiskos, kultūras un politiskos procesos, darbu uzsācis nevalstisko organizāciju (NVO) atbalsta fonds, ļaujot biedrībām un nodibinājumiem virzīt un pilnveidot demokrātijas procesus visos publiskās pārvaldes līmeņos un atbalstot šos centienus ar valsts līdzfinansējumu.

Lai radītu mediju darbībai labvēlīgus apstākļus, nodrošinot un attīstot mediju daudzveidību, pilnveidojot mediju nozares profesionāļu izglītību, paaugstinot mediju vides kvalitāti un atbildīgumu, kā arī sekmējot mediju pratības attīstību un veicinot indivīdam un sabiedrībai drošu mediju vidi, 2016. gadā valdībā tika apstiprinātas Mediju politikas pamatnostādnes.

Tuvojoties Latvijas valsts simtgades svētkiem, godinot valsts vērtības un laika gaitā sniegto ieguldījumu neatkarīgas Latvijas izveidē un stiprināšanā, uzsākta Latvijas simtgades svinību plāna īstenošana, paredzot ap 300 pasākumu 70 valstīs un plašu svētku programmu visā Latvijas teritorijā, izceļot katra reģiona īpašo kultūras pienesumu un mantojumu. Pilnvērtīgai simtgades svinību norisei veiktas vairāku Latvijas tautai kultūrvēsturiski nozīmīgu telpu rekonstrukcijas, tai skaitā atjaunots Latvijas Nacionālais mākslas muzejs, darbu atsākusi Raiņa un Aspazijas māja Rīgā, kā arī vasarnīca Jūrmalā un muzejs Dunavas pagastā. Gatavojoties 2018. gada Dziesmu un deju svētkiem, plānota arī Mežaparka Lielās estrādes pārbūve, pirmo darbu posmu 2018. gadā noslēdzot ar skatītāju zonas izbūvi, kas nodrošinās vairāk nekā 30 000 sēdvietu (papildus 8000) un, ja pasākums paredzēts bez sēdvietām, nodrošinot stāvvietu maksimālo kapacitāti – 70 000 vietu (papildus 25 000 vietu).

* 1. **Demogrāfija un sociālais atbalsts**

Pozitīvas un ilgtspējīgas demogrāfiskās situācijas izmaiņas Latvijā ir izvirzītas par vienu no valdības prioritātēm. Līdz ar to, lai izstrādātu un sniegtu priekšlikumus tautas ataudzes atbalsta pasākumu pilnveidošanai, drīz pēc valdības apstiprināšanas tika izveidota starpinstitucionāla sadarbības platforma "Demogrāfisko lietu centrs" (DLC).

Sadarbības platformas DLC sastāvā ir Saeimas pārstāvis, eksperti no Ministru prezidenta biroja, Veselības ministrijas (VM), Labklājības ministrijas (LM) un Finanšu ministrijas (FM), kā arī PKC pārstāvji, sociālo lietu eksperts un demogrāfs, un tās līdzšinējā darbība uzskatāma par efektīvu starpinstitucionālas sadarbības piemēru. DLC pārstāvji, analizējot sociālās un ģimenes atbalsta politikas instrumentus, identificēja jomas, kur nepieciešama operatīva rīcība ģimeņu dzīves kvalitātes uzlabošanai vai normatīvā regulējuma sistēmiskai sakārtošanai.

2017. gada valsts budžetā ir apstiprināti DLC priekšlikumi vairāk kā 20 milj. *euro* vērtībā. Piedāvātie risinājumi primāri vērsti uz stratēģiskā mērķa sasniegšanu tautas ataudzes jomā – dzimstības veicināšanu, kā arī nabadzības mazināšanu īpaši augstam nabadzības riskam pakļautajām grupām – daudzbērnu ģimenēm un ģimenēm, kur bērnus audzina viens pieaugušais, tai skaitā no 2017. gada ir palielināts valsts minimālā atbalsta apmērs apgādnieku zaudējušiem bērniem un palielināts ģimenes valsts pabalsts ģimenēm ar četriem un vairāk bērniem. Līdz ar tieša monetāra atbalsta palielināšanu ģimenes valsts pabalsta veidā valdība ir apņēmusies daudzbērnu ģimenēm paaugstināt arī reģionālās mobilitātes iespējas, proti, no 2017. gada starppilsētu sabiedriskajā transportā daudzbērnu ģimenes var braukt ar 25 % atlaidi. Tiek sagaidīts, ka šī iniciatīva pozitīvi ietekmēs gan daudzbērnu ģimeņu vecāku reģionālās mobilitātes iespējas nodarbinātības jomā, gan arī šo ģimeņu iespējas apmeklēt mākslas un kultūras pasākumus, tā visaptveroši uzlabojot ģimeņu dzīves kvalitāti. Savukārt, lai panāktu turpmāku NAP2020 rādītāju progresu, tuvinoties mērķim – panākt, ka bērni dzīvo labvēlīgā ģimeniskā vai ģimenei pietuvinātā vidē un vardarbība ģimenē samazinās, – 2017. gada budžetā iekļauti pasākumi bez vecāku gādības palikušo bērnu aprūpei ģimenes vidē.

Līdz ar citiem tautas ataudzi veicinošiem pasākumiem plānots turpināt arī Mājokļu programmas darbību, kuras ietvaros tiek sniegts valsts galvojums hipotekārajiem kredītiem dzīvojamās telpas iegādei vai būvniecībai ģimenēm ar bērniem – jau 2016. gadā tika rasts papildu finansējums 4,8 milj. *euro* apmērā Mājokļu galvojumu programmas īstenošanai, kā arī piešķirts papildu finansējums 2,8 miljonu *euro* apmērā un pēc pieprasījuma 6 miljonu euro apmērā programmas turpināšanai 2017. gadā, kas ļaus izsniegt galvojumus vēl aptuveni 1500 ģimenēm ar bērniem.

Vienlaikus LM turpina īstenot izmēģinājumprojektu par elastīgu bērnu uzraudzības pakalpojumu uzņēmumos ar nestandarta darba laiku, lai vecāki veiksmīgāk varētu saskaņot darbu un ģimenes dzīvi, kas ir viens no stūrakmeņiem efektīvai, nodarbinātību atbalstošai demogrāfijas politikai Latvijā.

Ir veikta valsts nodrošināto uzturlīdzekļu sistēmas reforma, paredzot, ja starp vecākiem nepastāvēs strīds, uzturlīdzekļus varēs saņemt Ministru kabineta noteiktajā minimālajā apmērā administratīvā procesa ietvaros uzreiz vēršoties Uzturlīdzekļu garantiju fonda administrācijā (UGFA). Attiecīgi samazinot laiku, kāds paiet līdz uzturlīdzekļu izmaksas uzsākšanai no Uzturlīdzekļu garantiju fonda, no 9 līdz 3 mēnešiem (spēkā no 2017. gada 1. aprīļa). Vienlaikus palielināts vecums, līdz kuram tiks izmaksāti uzturlīdzekļi – no 18 uz 21 gadu, ja persona turpina iegūt pamatizglītību, vidējo izglītību, arodizglītību vai speciālo izglītību Latvijas Republikā (spēkā no 2017. gada 1. septembra). Lai motivētu uzturlīdzekļu parādniekus veikt uzturlīdzekļu maksājumus vismaz savu iespēju robežās, paredzēta iespēja parādniekam ar UGFU noslēgt vienošanos par maksājumu veikšanu (spēkā no 2017. gada 1. aprīļa). Jaunais likums paredz iespēju, piemērot uzturlīdzekļu parādniekiem transportlīdzekļa un kuģu vadīšanas tiesību izmantošanas aizliegumu, ja parādnieka vietā tiek izmaksāti valsts garantētie minimālie uzturlīdzekļi un viņš nav noslēdzis vienošanos par parāda atmaksu vai nepilda noslēgto vienošanos trīs secīgus mēnešus. (spēkā no 2017. gada 1. aprīļa). Tāpat turpmāk portālā www.latvija.lv tiks publicēta informācija par visiem uzturlīdzekļu parādniekiem, kas neveic maksājumus. Informācija būs pieejama, autentificējoties portālā ar elektronisko identifikācijas karti, elektronisko parakstu vai internetbankas palīdzību (spēkā no 2017. gada 1. februāra).

Lai nodrošinātu valsts sociālās apdrošināšanas sistēmas taisnīgumu, valdība ir uzlabojusi visu veidu pensiju regulāru indeksāciju, ko veic reizi gadā. Atbilstoši VRP paredzētajam ar 2017. gadu pensiju indeksācijā turpmāk ņem vērā lielāku daļu no vidējās apdrošināšanas iemaksu algas pieauguma (50 % līdzšinējo 25 % vietā)[[1]](#footnote-1). Šie grozījumi likumā par valsts pensijām dos lielāku pensiju indeksāciju, sasaistot straujāku pensiju pieaugumu ar darbaspēka atalgojuma un ekonomikas izaugsmi valstī.

MK ir iesniedzis un Saeimas Sociālo un darba lietu komisijas darba grupa ir vienojusies par optimālo pieeju, lai pensiju indeksācijas rezultātā nodrošinātu straujāku vecuma pensijas apmēra pieaugumu pensionāriem ar lielāku darba stāžu. Paredzēts, ka sākot ar 2018. gadu pensijām, kas piešķirtas par darbu kaitīgos darba apstākļos, un vecuma pensijām, kas piešķirtas par apdrošināšanas stāžu 30–39 gadi, ņems vērā 60 %, taču vecuma pensijām ar apdrošināšanas stāžu 40 un vairāk gadu – 70 % no apdrošināšanas iemaksu algas reālā pieauguma procentiem. Pārējām pensijām ņems vērā 50 % no apdrošināšanas iemaksu algas reālā pieauguma procentiem. Minētos grozījumus likumā "Par valsts pensijām" paredzēts pieņemt līdz 2017. gada jūnijam, un tie stātos spēkā ar pensiju indeksāciju 2018. gadā. Līdzekļi no valsts budžeta pensiju indeksācijas (sistēmas) uzlabošanai jau ir piešķirti.

* 1. **Reformas izglītība un zinātnē**

Lai celtu Latvijas izglītības kvalitāti un konkurētspēju starptautiskā līmenī un sekmētu profesionālu pedagogu motivāciju darbam izglītības iestādēs, izstrādāta un ieviesta jauna pedagogu atalgojuma sistēma un kopš 2016. gada 1. septembra uzsākta jaunā modeļa izvērtēšana (monitorings). Turpinās darbs pie izglītības tīkla sakārtošanas.

Nodrošināts atbalsts darba vidē un praksē balstītām mācībām profesionālajā izglītībā, kā arī noteikta nozaru ekspertu padomju izveidošanas, darbības un darbības koordinācijas kārtība, kas sekmēs attiecīgās nozares profesionālās izglītības efektivitāti un paaugstinās kvalitāti. Secīgi turpinās augstākās izglītības trīs pīlāru finansēšanas modeļa ieviešana. Studējošo un absolventu reģistrs ir noteikts kā Valsts izglītības informācijas sistēmas sastāvdaļa.

Papildus tam norisinās darbs pie Nacionālās inovācijas sistēmas sakārtošanas, kas paredz pilnveidot normatīvo un uzņēmējdarbības vides regulējumu, motivēt pētniecību un biznesu inovatīvām darbībām, panākt resursu efektīvu izmantošanu, kā arī stiprināt visu iesaistīto pušu aktīvu sadarbību visos procesa posmos.

* 1. **Reformas veselības aprūpē**

Valdība ir konceptuāli atbalstījusi vienu no VM virzītajiem veselības aprūpes finansēšanas modeļa variantiem, kas paredz finansējumu veselības aprūpei nodrošināt ar valsts obligāto universālo apdrošināšanu no valsts budžeta līdzekļiem. Šī modeļa ietvaros tiek saglabāts līdzšinējais veselības aprūpes pakalpojumu grozs, tā pakalpojumu klāsts un reģionālā pieejamība visiem Latvijas rezidentiem neatkarīgi no veiktajām iemaksām.

Turpinot darbu nozares reformu īstenošanā, jāvirzās uz finansējuma palielinājumu līdz 12 % no valsts budžeta kopizdevumiem, meklējot veselības aprūpes finansēšanas modeļa finanšu avotus vienlaikus ar valsts nodokļu politikas pārskatīšanu. Tomēr jau 2016. gadā, lai mazinātu rindas uz veselības aprūpes pakalpojumu saņemšanu, papildus piešķirti līdzekļi 10 miljonu *euro* apmērā, bet, pieņemot 2017. gada valsts budžetu, veselības aprūpei atvēlēts par 64 miljoniem *euro* jeb 8,5 % vairāk nekā iepriekšējā gadā.

Tāpat tika pabeigts Pasaules bankas pētījums, kurā sniegts veselības aprūpes sistēmas visaptverošs novērtējums, analizēta veselības aprūpes pakalpojumu sniedzēju struktūra, pakalpojumu pieejamība un kvalitāte, identificēti veselības sistēmas galvenie trūkumi un to cēloņi četrās prioritārajās veselības jomās, kā arī sniegti priekšlikumi nepieciešamajām izmaiņām. Balstoties uz šo pētījumu un VM analīzi, valdībā 2016. gada 20. decembrī apstiprināts informatīvais ziņojums par sistēmiski svarīgo ārstniecības iestāžu kartējumu un attīstības reformu, kas cita starpā sniedz redzējumu par ES fondu līdzekļu ieguldījumu plānu augstākā līmeņa slimnīcās.

Rūpējoties par Latvijas iedzīvotāju veselību, lai palielinātu veselīgi nodzīvotus mūža gadus un preventīvi novērstu smagas saslimstības riskus, kā arī nodrošinātu efektīvu un savlaicīgu onkoloģisko pacientu izmeklēšanu un ārstēšanas uzsākšanu, no 2016. gada 1. oktobra ieviesti vairāki uzlabojumi jeb tā sauktais "zaļais koridors". Līdz ar to pacientus, kuriem ir medicīniski pamatotas aizdomas par ļaundabīgu audzēju, ģimenes ārsti var nosūtīt nepieciešamo izmeklējumu veikšanai, kuri pacientam jāsaņem 10 darbadienu laikā no vēršanās ārstniecības iestādē. Savukārt pēc diagnostisko izmeklējumu rezultātu izvērtēšanas, apstiprinoties aizdomām par onkoloģisku saslimšanu, ģimenes ārsts, vienojoties ar pacientu, piesaka pacienta apmeklējumu specializētajā onkoloģiskajā ārstniecības iestādē speciālista konsultācijas saņemšanai. Ārstniecības iestādei pacienta konsultācija jānodrošina 10 darbdienu laikā no pierakstīšanās dienas.

1. **Kuri no pasākumiem nav izpildīti laikā un kādi ir neizpildes iemesli?**

No 285 VRP iekļautajiem pasākumiem, 95[[2]](#footnote-2)\* pasākumiem vismaz viens izpildes termiņš bija 2016. gada 31. decembris. No šiem pasākumiem ministrijas nav izpildījušas 21 pasākumu. Šo pasākumu neizpilde var būt saistīta ar dažādiem apstākļiem, piemēram, pasākums ir zaudējis aktualitāti MK pieņemtā lēmuma dēļ vai arī ministrija, izvērtējot situāciju, ir secinājusi, ka pašlaik atbilstošāks ir cits risinājums mērķa sasniegšanai.

Bieži vien kavējas arī to pasākumu izpilde, kuri saistīti ar nozīmīgām reformām, kas ietver plašus horizontāla rakstura jautājumus un kam ir nepieciešams papildu laiks to saskaņošanai ar līdzatbildīgajām institūcijām. Dažkārt atsevišķu pasākumu izpildei ir svarīgi panākt politisko vienošanos par jautājuma turpmāko virzību. Ņemot vērā Ministru prezidenta un ministru organizētās sarunas un minētos apsvērumus, ministriju neizpildītie pasākumi ir iedalāmi trīs galvenajās grupās:

* pasākumi, kas ir saistīti ar būtiskām reformām;
* pasākumi, kuru izpilde ir uzsākta, bet tie nav izpildīti sākotnēji plānotajā termiņā;
* pasākumi, kas ir zaudējuši aktualitāti.

Attiecībā uz pasākumiem, kas saistīti ar būtiskām reformām, un pasākumiem, kuri saglabā savu aktualitāti valdības dienas kārtībā, taču to izpilde kādu iemeslu dēļ kavējusies, Ministru prezidents vērsies pie nozaru ministriem, lai, kopīgi sadarbojoties un balstot lēmumus pierādījumos un datu analīzē, pieņemtu atbilstošākos risinājumus. Sarunu ceļā Ministru prezidents ir panācis vienošanos ar ministriem par turpmāku skaidru rīcību reformu un iekavēto darbu izpildē.

* 1. **Pasākumi, kas saistīti ar būtiskām reformām**
1. **IeM sagatavot priekšlikumus efektīvai valsts materiālo rezervju veidošanai un pārvaldīšanai** (VRP 84.6. – izpildes termiņš 30.11.2016.)

Tā kā pasākums ir saistīts ar būtiskām izmaiņām pašreizējā materiālo rezervju veidošanas kārtībā, to decentralizējot un nosakot, ka katra nozare, izvērtējot savas vajadzības, veido valsts materiālās rezerves atsevišķi, tad šī pasākuma īstenošana tiks nodrošināta, IeM līdz 2017. gada 30. martam iesniedzot izskatīšanai MK konceptuālo ziņojumu ar risinājuma variantiem valsts materiālo rezervju veidošanas un administrēšanas kārtībā, lai nodrošinātu, ka valsts materiālo rezervju veidošana un administrēšana atbilst aktuālajām ģeopolitiskajām tendencēm un nacionālajām interesēm.

1. **KM izstrādāt atbalsta sistēmu radošajām personām** (VRP 72.1. – izpildes termiņš 31.12.2016.)

Ministrijai dotais uzdevums paredz izstrādāt likumprojektu, kas noteiks radošo personu un profesionālo radošo organizāciju statusu un atbalsta pasākumus, lai veicinātu profesionālās mākslinieciskās un zinātniskās jaunrades attīstību un nostiprināšanu un regulētu profesionālo radošo organizāciju, radošo personu un valsts sadarbības tiesiskās un finansiālās attiecības radošās darbības un kultūrpolitikas jomā. Uzdevuma izpilde tiks nodrošināta līdz 2017. gada 30. jūnijam, vienojoties arī ar Koalīcijas partijām par risinājumiem, jo ir ieilgušas konsultācijas ar iesaistītajām pusēm par efektīvāko atbalsta mehānisma piemērošanu radošajām personām.

1. **IZM izstrādāt piedāvājumu profesionālās izglītības programmu izmaksu modelim** (VRP 115.4. – izpildes termiņš 31.12.2016.)

Profesionālās izglītības iestāžu uzturēšanas izdevumi pēc renovācijām ir būtiski pieauguši. To pierāda IZM darba grupas ietvaros veiktie apkopojumi par profesionālās izglītības iestāžu īstenotajām pamata izglītības programmām. Ir novecojusi normatīvā bāze, kas nosaka profesionālās izglītības programmu īstenošanas izmaksu minimumu uz vienu izglītojamo. Profesionālajā izglītībā ir ietverta jauna izglītības ieguves forma – darba vidē balstītās mācības, kas būtiski (prakses daļa) atšķiras no tradicionālajām izglītības programmām. Lai izveidotu izmaksās un pēc būtības aktuālas profesionālās izglītības programmas, nepieciešams veikt visu programmu veidu pārrēķinu un attiecīgu koeficientu definēšanu. Tāpēc ir paredzēts iepirkums par aprēķiniem saistībā ar profesionālās izglītības programmu izmaksām.

Lai varētu izpildīt VRP doto uzdevumu, IZM līdz 2017. gada 1. martam jāsagatavo informatīvs ziņojums, kurā jāiekļauj:

1. priekšlikumi, saskaņā ar kādiem principiem finansēt pašvaldību un citu dibinātāju izglītības iestādes, kuras īsteno profesionālās izglītības programmas;
2. priekšlikumi profesionālās izglītības programmu pārņemšanai un īstenošanai valsts profesionālās izglītības kompetences centros gadījumā, ja pašvaldībām rodas problēmas pašām finansēt šo izglītības programmu īstenošanu;
3. finansēšanas principu īstenošanas gaita.
4. **VARAM sagatavot priekšlikumus par atbalsta veidiem pašvaldībām investīciju piesaistei** (VRP 3.2. – izpildes termiņš 31.12.2016.)

VARAM 2016. gada 27. jūlijā iesniedza MK informatīvo ziņojumu "Par valsts budžeta finansējuma piešķiršanu pašvaldību uzņēmējdarbības atbalsta projektiem 3.3.1. specifiskā atbalsta mērķa trešās projektu iesniegumu atlases kārtas ietvaros", taču saskaņā ar MK 2016. gada 16. augusta sēdē lemto par ministriju jaunajām politikas iniciatīvām un optimizācijas pasākumiem 2017., 2018. un 2019. gadam nav atbalstīta VARAM sagatavotā jaunā politikas iniciatīva, kas aprakstīta informatīvajā ziņojumā. Ievērojot minēto, vides aizsardzības un reģionālās attīstības ministra un Ministru prezidenta sarunu gaitā puses vienojās, ka, lai uzsāktu dotā uzdevuma izpildi, VARAM līdz 2017. gada 1. oktobrim iesniedz MK informatīvo ziņojumu par attīstības centru iesniegto ES fondu finansēto projektu kvalitātes novērtējumu un priekšlikumiem tālākai rīcībai par papildus nepieciešamo atbalsta mehānismu uzņēmējdarbības infrastruktūras attīstīšanai.

* 1. **Pasākumi, kas nav pabeigti sākotnēji plānotajā termiņā**
1. **EM izstrādāt** **mehānismu valsts un pašvaldību iesaistei investīciju piesaistē** (VRP 1.1. – izpildes termiņš 30.11.2016.)

EM izstrādāja investīciju piesaistes mehānisma sākotnējo piedāvājumu, kas tika izskatīts Lielo un stratēģiski nozīmīgo investīciju projektu koordinācijas padomes 2016. gada 27. aprīļa sēdē, un ministrijai tika uzdots turpināt darbu pie piedāvājuma uzlabošanas. Tas netika pabeigts VRP norādītajā termiņā. Līdz ar to ekonomikas ministra un Ministru prezidenta sarunu laikā tika panākta vienošanās, ka EM sagatavo jaunu investīciju piesaistes mehānisma piedāvājumu, un virza to izskatīšanai tuvākajā Lielo un stratēģiski nozīmīgo investīciju projektu koordinācijas padomes sēdē un pēc tam virza apstiprināšanai valdībā.

1. **EM veikt perspektīvo investīciju piesaistes sektoru analīzi un investīciju projektu portfeļu izveidi** (VRP 2.1.pasākums – izpildes termiņš: 30.11.2016.)

EM ir informējusi, ka 2017. gada sākumā Tehnoloģiju pārneses programmas ietvaros (MK 2016. gada 25. oktobra noteikumi Nr. 692 "Darbības programmas "Izaugsme un nodarbinātība" 1.2.1. specifiskā atbalsta mērķa "Palielināt privātā sektora investīcijas P&A" 1.2.1.2. pasākuma "Atbalsts tehnoloģiju pārneses sistēmas pilnveidošanai" īstenošanas noteikumi") plānots izsludināt iepirkuma konkursu, kura rezultātā 2017. gada laikā tiks izstrādāti stratēģiskie projekti 6–7 nozīmīgākajām Latvijas nozarēm ar trīs potenciāliem nozaru stratēģijas scenārijiem, kā arī nodrošināta stratēģiju īstenošana, nosakot uzdevumus katrai no iesaistītajām ministrijām un atbildīgos par projektiem.

1. **EM izstrādāt un ieviest vidēja un ilgtermiņa eksporta kredītu garantiju instrumentu** (VRP 52.2. pasākums – izpildes termiņš: 31.12.2016.)

Vidēja un ilgtermiņa eksporta kredīta garantiju ieviešanas risinājumu izstrādei patērēts ilgāks laiks, nekā bija plānots, tai skaitā īstenojot pieredzes apmaiņu ar atbildīgo institūciju Igaunijā (*Kredex*).Rezultātā EM sadarbībā ar a/s "Attīstības finanšu institūcija Altum" ir izstrādājusi MK noteikumu projektu "Vidēja un ilgtermiņa eksporta kredīta garantiju un investīciju garantiju izsniegšanas noteikumi komersantiem un atbilstošām lauksaimniecības pakalpojumu kooperatīvajām sabiedrībām", kas izsludināts Valsts sekretāru sanāksmē (VSS) 2017. gada 5. janvārī.

1. **VARAM sagatavot priekšlikumus par pašvaldību lomas palielināšanu uzņēmējdarbības veicināšanā (**VRP 3.3. – izpildes termiņš: 30.12.2016.**)**

Ziņojuma projekts pārrunāts ar FM ekspertiem, tostarp ministriju sadarbības partneriem – Latvijas Tirdzniecības un rūpniecības kameru, Latvijas lauku konsultāciju un izglītības centru un Latvijas Pašvaldību savienību. Priekšlikumu izstrādē kā nozīmīgs partneris piesaistīta arī Reģionālo attīstības centru apvienība, Latvijas Lielo pilsētu apvienība un Attīstības finanšu institūcija Altum. Ņemot vērā priekšlikumu plašumu, Ministru prezidenta un atbildīgā nozares ministra sarunu laikā tika panākta vienota izpratne, ka šī uzdevuma izpildē VARAM sadarbībā ar ZM ir jāizvērtē arī iespējamie risinājumi saistībā ar pašvaldību potenciālo iesaisti lauksaimniecības un mežsaimniecības kooperatīvo sabiedrību aktivizēšanā, tādējādi uzlabojot arī pašvaldību resursu apsaimniekošanas efektivitāti.

1. **VARAM priekšnoteikumu izstrāde nacionālo resursu apguvei – "zaļā iepirkuma" principu iekļaušana publiskajos iepirkumos** (VRP 9.2. – izpildes termiņš 31.12.2016.)

MK noteikumu projekts ir izsludināts VSS š. g. 2. februārī.

1. **IZM izstrādāt pedagogu atalgojuma paaugstināšanas grafiku** (VRP 109.2. – izpildes termiņš 31.12.2016.)

Pasākums saistīts ne tikai ar VRP doto uzdevumu, bet arī ar Izglītības likuma 53. pantā noteikto, ka tiek izstrādāts pedagogu atalgojuma paaugstināšanas grafiks un tiek uzsākta tā īstenošana, tādējādi nodrošinot pakāpenisku pedagogu algu paaugstināšanu. IZM jāizstrādā pedagogu darba samaksas pieauguma grafiks, ņemot vērā attiecīgā gada valsts ekonomisko situāciju, nesamazinot izglītības jomas finansējuma procentuālo apjomu no valsts budžeta. Šobrīd norisinās dokumenta saskaņošanas process, uzdevuma izpilde tiks nodrošināta līdz 2017. gada 28. februārim.

1. **FM izvērtēt iespējas paplašināt Padziļinātās sadarbības programmas priekšrocību klāstu, vienlaikus samazinot administratīvo slogu valsts iestādēm, mainot līdzšinējo informācijas aprites kārtību ar komersantiem, kas ir Padziļinātās sadarbības programmas dalībnieki** (VRP 30.1. – izpildes termiņš 30.12.2016.)

FM ir sagatavojusi grozījumus Padziļinātās sadarbības programmas normatīvajā regulējumā atbilstoši VRP iekļautajam uzdevumam, bet tika apturēta to tālāka virzība, FM apņemoties veikt plašākas izmaiņas Padziļinātās sadarbības programmā, nekā sākotnēji plānots, tai skaitā pārvērtēt kritērijus uzņēmumu dalībai programmā, padarot to pieejamāku komersantiem. Līdz ar to finanšu ministres un Ministru prezidenta sarunu laikā tika panākta vienošanās, ka FM līdz 2017. gada 30. jūnijam iesniedz izskatīšanai MK sēdē visus nepieciešamos grozījumus normatīvajos aktos, lai nodrošinātu Padziļinātās sadarbības programmas pilnveidi, plašāku komersantu iesaisti, samazinātas administratīvās procedūras programmas dalībniekiem u. c. priekšrocības.

1. **FM ieviest savstarpējo aizdevumu platformu licencēšanas sistēmu** (VRP 40.1. – izpildes termiņš 31.12.2016.)

FM ir sagatavojusi savstarpējo aizdevumu platformu darbību regulējošu normatīvo ietvaru. Minētā regulējuma galvenie elementi ietver licencēšanu, kapitāla prasības, prasības iekšējām kontroles sistēmām, ieguldītāju aizsardzību. Vienlaikus, ņemot vērā savstarpējo aizdevumu platformu nozares dinamisko attīstību, normatīvā regulējuma izstrādes procesā radās nepieciešamība to paplašināt attiecībā uz jauniem tirgus dalībniekiem. Tāpēc FM sagatavos izskatīšanai MK sēdē paplašināto savstarpējo aizdevumu platformas darbības regulējumu piedāvājumu.

1. **FM izstrādāt Finanšu sektora attīstības plānu 2017.–2019.gadam** (VRP 51.1. – izpildes termiņš 31.12.2016.)

FM neiekļāvās VRP nospraustajā termiņā, jo ieilga saskaņošanas process ar iesaistītajām pusēm. Vienlaikus finanšu ministres un Ministru prezidenta sarunās ministre norādīja, ka Finanšu sektora attīstības plāns 2017.–2019. gadam jau ir izstrādāts un tiks virzīts izskatīšanai MK tuvāko nedēļu laikā, vienlaikus apņemoties papildināt (indikatīvi 2017. g. otrais pusgads) plāna redakciju pēc tam, kad tiks saņemti konkrēti priekšlikumi no Latvijas Komercbanku asociācijas.

1. **FM Koordinēt EEZ/Norvēģijas finanšu instrumentu saprašanās memoranda sagatavošanu, pārstāvot Latvijas intereses atbalsta jomu, apmēru un ieviešanas mehānismu definēšanā** (VRP 54.1. – izpildes termiņš 31.12.2016.)

FM 2016. gada 21. decembrī iesniedza donorvalstīm vienotā saprašanās memoranda projekta priekšlikumu, savukārt 2017. gada 24. janvārī notika pirmā divpusējā tikšanās ar donorvalstu pārstāvjiem, kurā puses apmainījās ar redzējumu par prioritātēm, potenciālajām programmām un tām iezīmējamo finansējumu. Ņemot vērā, ka progress virzībā uz saprašanās memoranda parakstīšanu ir vērtējams kā labs, kā arī to, ka sarunu noslēguma termiņš ir lielā mērā atkarīgs no donorvalstīm, nav nepieciešams formāli pagarināt termiņu pasākuma izpildei.

1. **SM sagatavot ziņojumu MK par Latvijas dzelzceļa tīkla elektrifikācijas projekta attīstības gaitu, pamatojot izvēlēto risinājumu, iekļaujot informāciju par izvērtētu ietekmi uz valsts budžetu un tarifiem, tai skaitā saistībā ar a/s "Pasažieru vilciens" saistītām darbībām un saistītām papildu izmaksām, kā arī informāciju par projekta pārvaldības struktūru** (VRP 18.1. – izpildes termiņš 30.06.2016.)

MK izskatīts informatīvais ziņojums par dzelzceļa elektrifikācijas projekta alternatīvām un atbalstīts no izmaksu–ieguvumu analīzes viedokļa efektīvākais risinājums – projekta trešā alternatīva – no Daugavpils un Rēzeknes uz Šķirotavas staciju. Nepieciešams turpināt darbu pie dzelzceļa tīkla elektrifikācijas projekta tālākas virzības, nodrošinot tā īstenošanas finansēšanas modeļa izstrādi, tai skaitā projekta biznesa plāna izveidi un ietekmes uz valsts budžetu izvērtējumu, kas jāpaveic līdz 2017. gada 15. martam.

1. **SM pilnveidot maršrutu tīklu, lai nodrošinātu sabiedriskā transporta pakalpojumu pieejamību un administratīvo teritoriju savstarpējo savienojamību visā Latvijas Republikas teritorijā** (VRP 20.2. – izpildes termiņš 31.12.2016.)

Likumprojekts "Grozījumi Autopārvadājumu likumā" izsludināts VSS. Likumprojekts satur taksometru, kopbraukšanas un autoostu regulējumu, tajā ietverts apjomīgs jauns regulējums, par kuru jāpanāk vienošanās ar visiem sociālajiem partneriem un pašvaldībām. MKK 2016. gada 10. oktobra sēdē izskatīts un pamatā atbalstīts Informatīvais ziņojums "Par Ministru kabineta 2015. gada 31. marta noteikumu Nr. 153 "Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos" ieviešanu", kurā piedāvāts risinājums – izveidot vienotu sistēmu, kas nodrošina precīzu elektronisku braukšanas maksas atvieglojumu saņēmēju identifikāciju un veikto braucienu uzskaiti par pasažieriem, kuri ir tiesīgi izmantot braukšanas maksas atvieglojumus sabiedriskajā transportā reģionālās nozīmes maršrutu tīkla maršrutos. Grozījumi Autopārvadājumu likumā 2017. gada 23. janvārī ir iesniegti izskatīšanai MKK sēdē ar nesaskaņotu EM iebildumu par pasažieru komercpārvadājumu ar vieglo automobili (kopbraukšanas) regulējumu, taču 2017. gada 8. februāra sanāksmē ar EM un sociālajiem partneriem panākta vienošanās par šo iebildumu.

Informatīvais ziņojums "Par Ministru kabineta 2015. gada 31. marta noteikumos Nr. 153 "Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos" paredzētā risinājuma ieviešanu" 2016. gada 15. decembrī iesniegts Valsts kancelejā. Tomēr, konsultējoties ar sociālajiem un sadarbības partneriem, SM ir izstrādājusi jaunu risinājumu sistēmas pakāpeniskai ieviešanai, kas paredz tās darbību pilnā apjomā no 2021. gada. Precizētais informatīvais ziņojums 2017. gada 13. februārī atkārtoti nosūtīts elektroniskai saskaņošanai un iesniegts izskatīšanai MKK sēdē.

1. **SM izstrādāt priekšlikumus integrētam lidostu pārvaldības piedāvājumam** (VRP 15.1. – izpildes termiņš 31.12.2016.)

Izstrādāti vairāki priekšlikumi integrētam lidostu pārvaldības piedāvājumam, kas līdz 2017. gada 31. martam tiks padziļināti izpētīti. Sarunu laikā starp satiksmes ministru un Ministru prezidentu tika panākta vienošanās, ka Satiksmes ministrija līdz 2017. gada 31. maijam iesniegs Ministru kabinetā konceptuālu ziņojumu par savstarpēji integrētiem pārvaldības risinājumiem starp reģionālajām lidostām un Starptautisko lidostu "Rīga". Vienlaikus tiks vērtētas iespējas sadarbībā ar a/s "Air Baltic Corporation" un citu valstu aviokompānijām veidot avioreisu maršrutus uz Liepājas lidostu un no tās, lai sekmētu Liepājas un Kurzemes reģiona attīstību, uzlabotu to sasniedzamību, veicinātu tūrisma un biznesa aktivitātes reģionā.

1. **Izvērtēt un sagatavot nepieciešamās izmaiņas normatīvajā regulējumā, lai nodrošinātu veselības tūrisma attīstības iespējas** (VRP 135.2. – izpildes termiņš 31.12.2016.)

VRP tika dots uzdevums VM izvērtēt un sagatavot nepieciešamās izmaiņas normatīvajā regulējumā, lai nodrošinātu veselības tūrisma attīstības iespējas, taču, lai gan VM izstrādāja un VSS 2016. gada 15. decembrī izsludināja likumprojektu "Veselības tūrisma attīstības veicināšanas likums", iesaistītajām institūcijām savstarpēji vienojoties, pieņemts lēmums atlikt šī likumprojekta turpmāku virzību. Ņemot vērā, ka prioritāte ir veselības aprūpes sistēmas sakārtošana (struktūra, cilvēkresursi, ilgtspējīgs un stabils finansējums), nodrošinot nepieciešamo reformu īstenošanu, iniciatīvas, kas vērstas uz valsts atbalsta sniegšanu veselības tūrisma attīstībai, būtu virzāmas secīgi vēlākā laika periodā. Tādējādi līdz 2017. gada 1. martam VM izskatīšanai valdībā virzīs informatīvo ziņojumu par veselības tūrisma attīstības iespējām, tad arī lems par VRP uzdevuma turpmāku aktualitāti.

* 1. **Pasākumi, kuru izpilde zaudējusi aktualitāti**
1. **AizM kiberdrošības jomā ieviest procesu, kas ļautu drošības pētniekiem identificēt nepilnības informācijas sistēmu drošībā, par to ziņojot atbildīgajām iestādēm** (VRP 81.1. – izpildes termiņš 31.12.2016.)

Nespējot panākt vienošanos starp institūcijām, kas ir atbildīgas par kiberdrošību, MK, izskatot grozījumus Informācijas tehnoloģiju drošības likumā, nolēma atcelt šāda procesa ieviešanu. Līdz ar MK lēmumu attiecīgais VRP pasākums ir zaudējis aktualitāti, bet AizM turpinās vērtēt citu valstu praksi un pieredzi, izvērtējot iespēju šo jautājumu aktualizēt atkārtoti.

1. **ĀM veicināt ES–ASV Transatlantiskās Tirdzniecības un investīciju partnerības noslēgšanu** (VRP 61.1. – izpildes termiņš 31.12.2016.)

Uzdevuma izpilde atkarīga no sarunvedēju pušu spējas vienoties par jautājuma prioritāti Eiropas Savienības un ASV attiecībās.

1. **IeM pilnveidot Valsts policijas vecāko virsnieku profesionālās sagatavošanas sistēmu, nodrošinot iespēju saņemt kvalitatīvu un profesijas specifikai atbilstošu augstāko izglītību** (VRP 87.1. – izpildes termiņš 30.10.2016.)

Jautājums ir zaudējis aktualitāti, jo, ņemot vērā IeM veikto izvērtējumu par piemērotajiem risinājumiem Valsts policijas vecāko virsnieku profesionālajā sagatavošanā, tika pieņemts lēmums organizēt publisko iepirkumu Valsts policijas amatpersonu otrā līmeņa profesionālās augstākās izglītības nodrošināšanai no 2017. gada līdz 2021. gadam. Plānots, ka februārī varētu tikt pasludināti iepirkuma konkursa rezultāti un noslēgts līgums ar iepirkuma uzvarētāju. Vienlaikus iekšlietu ministra un Ministru prezidenta sarunu laikā panākta vienošanās, ka Iekšlietu ministrija informēs Ministru kabinetu par efektīvāko un piemērotāko risinājumu Valsts policijas vecāko virsnieku profesionālajai sagatavošanai.

1. **IZM RIS3 monitoringa vajadzībām veidot papildu 1.1.1.6. pasākumu ES struktūrfondu 2016.–2020. gadam ietvaros** (VRP 122.2. – izpildes termiņš 30.06.2017.)

RIS3 monitoringa darbības virzienu un to ietvaros īstenojamo aktivitāšu nepieciešamais finansējuma nodrošinājums ir ietverts vai to plānots ietvert citās ES struktūrfondu specifiskā atbalsta mērķprogrammās un papildu finansējuma piešķīrums RIS3 monitoringa sistēmas īstenošanai nav nepieciešams, līdz ar to VRP 122.2. pasākums ir atzīstams par aktualitāti zaudējušu. Vienlaikus VRP 123.3. pasākumā iekļautās aktivitātes iekļauj arī iepriekš minēto jautājumu.

1. **Kā plānots īstenot neizpildītos pasākumus?**

Ministru prezidenta apņemšanās vadīt valdības darbu komandā un arī sarežģītākos jautājumus risināt, kopīgi sadarbojoties, skaidri redzama VRP izpildes uzraudzībā, kopā ar ministriem iedziļinoties un meklējot risinājumus katram pasākumam, kur novērojamas grūtības to izpildē.

Pēc 2017. gada janvārī un februārī notikušajām Ministru prezidenta sarunām ar visiem ministriem par VRP izpildi tika panākta skaidra vienošanās par turpmāko rīcību attiecībā uz tiem pasākumiem, kas nav izpildīti noteiktajā termiņā.

Savstarpējā vienošanās paredz, ka tiesību akti vai ziņojumi, kas ir neizpildes pamats, paātrinātā režīmā tiks virzīti vai nu uz MK vai MKK (tai skaitā jautājumi, par kuriem līdz šim nav bijis iespējams vienoties starp divām vai vairākām institūcijām), vai koalīcijas partneru sarunām, tādējādi panākot skaidru politiski pārrunātu risinājumu uzdevumu turpmākai paātrinātai izpildei.

Vienlaikus sarunu laikā tika identificēti arī jauni pasākumi, kas sākotnēji nav bijuši iekļauti VRP, bet kuru izpilde ir kļuvusi aktuāla saistībā ar dažādiem mainīgiem faktoriem, tai skaitā ārpolitikas un drošības jautājumiem, attīstību esošajās nozarēs un jomās u. c. Šie jautājumi ir fiksēti, un tie tiks virzīti kā Ministru prezidenta iniciatīva ar šī ziņojuma protokollēmumu vai ar Ministru prezidenta rezolūcijām nozaru ministriem, tādējādi proaktīvi virzot jautājumus, kas ir saistīti ar ekonomikas attīstību un plānotajām reformām, valdības darba dienas kārtībā.

**3.1. Esošo VRP pasākumu izpildes uzraudzība**

Šajā nodaļā uzskaitīto VRP pasākumu izpildes uzraudzība tiks īstenota caur Ministru kabineta sēdes protokollēmumā dotajiem uzdevumiem, vienlaikus nosakot par uzdevuma veikšanu atbildīgo ministriju un termiņu, kurā ir veicams ministrijas kompetencē esošais konkrētais VRP pasākums. Vienlaikus daļa pasākumu tiks risināta ar Ministru prezidenta rezolūcijām, kas skaidri noteiks veicamo uzdevumu un termiņu, kurā tas izpildāms. Savukārt citiem pasākumiem, kas īstenojami ilgtermiņā, būs jāsniedz informatīvie ziņojumi par progresu to īstenošanā, tādējādi padarot VRP pasākumu īstenošanas uzraudzību efektīvāku un sekmējot ministru savstarpējo politisko atbildību savu kolēģu un sabiedrības priekšā.

1. **IeM līdz 2017. gada 30. martam iesniegt izskatīšanai MK konceptuālo ziņojumu ar risinājuma variantiem valsts materiālo rezervju veidošanas reformai.**
2. **IeM līdz 2017. gada 1. martam iesniegt izskatīšanai MK sēdē informatīvo ziņojumu par efektīvāko un piemērotāko risinājumu Valsts policijas vecāko virsnieku profesionālajai sagatavošanai.**

1. **EM līdz 2017. gada 1. martam iesniegt izskatīšanai Lielo un stratēģiski nozīmīgo investīciju projektu koordinācijas padomē ziņojumu par stratēģisko investīciju projektu piesaistes un pārvaldības mehānismu, kurš aprobēts uz konkrēta investīciju projekta bāzes, un līdz 2017. gada 1. maijam iesniegt noteiktā kārtībā šo jautājumu izskatīšanai Ministru kabinetā.**
2. **EM līdz 2017. gada 28. februārim iesniegt izskatīšanai MK noteikumu projektu "Vidēja un ilgtermiņa eksporta kredīta garantiju izsniegšanas noteikumi komersantiem un atbilstošām lauksaimniecības pakalpojumu kooperatīvajām sabiedrībām".**
3. **KM līdz 2017. gada 1. maijam sadarbībā ar FM un LM iesniegt izskatīšanai MK sēdē konceptuālu piedāvājumu virzienam par piemērotāko risinājumu radošo personu un organizāciju atbalstam.**
4. **KM līdz 2017. gada 30. jūnijam iesniegt izskatīšanai MK sēdē konceptuālo ziņojumu Valsts Kultūrkapitāla fonda finansēšanas modeļa maiņai, pārskatot tiesisko regulējumu, nodrošinot VKKF stabilitāti un neatkarību, kā arī nodrošinot līdzsvarotu un ilgtspējīgu Latvijas kultūras procesu.**
5. **IZM līdz 2017. gada 28. februārim iesniegt izskatīšanai MK sēdē pedagogu atalgojuma paaugstināšanas grafiku par pedagogiem paredzamo darba samaksas pieaugumu laikposmā no 2018. gada 1. septembra līdz 2022. gada 31. decembrim.**
6. **IZM līdz 2017. gada 1. martam iesniegt izskatīšanai MK sēdē priekšlikumus par pašvaldību un citu dibinātāju profesionālās izglītības iestāžu finansēšanas principiem.**
7. **IZM līdz 2017. gada 1. martam iesniegt izskatīšanai MK sēdē informatīvo ziņojumu par atbalstu pedagogiem darba zaudēšanas gadījumā.**
8. **FM līdz 2017. gada 30. jūnijam iesniegt izskatīšanai MK sēdē visus nepieciešamos grozījumus normatīvajos aktos, lai nodrošinātu Padziļinātās sadarbības programmas pilnveidi.**
9. **FM līdz 2017. gada 30. septembrim iesniegt izskatīšanai MK sēdē paplašināto savstarpējo aizdevumu platformu darbību regulējošo normatīvo aktu.**
10. **VM līdz 2017. gada 1. aprīlim iesniegt izskatīšanai MK Māsterplānu veselības aprūpē, piedāvājot reģionālo un lokālo ārstniecības iestāžu kartējumu, cilvēkresursu attīstības plānojumu un izmaiņas veselības aprūpes sistēmas pārvaldībā.**
11. **VM līdz 2017. gada 1. martam iesniegt izskatīšanai MK sēdē informatīvo ziņojumu par veselības tūrisma attīstības iespējām.**
12. **LM līdz 2017. gada 31. martam iesniegt MK plānu minimālo ienākumu atbalstu sistēmas pilnveidei, tai skaitā par minimālo pensiju un GMI līmeņa palielināšanu.**
13. **SM līdz 2017. gada 31. maijam iesniegt izskatīšanai MK informatīvo ziņojumu par konceptuālu risinājumu par reģionālo lidostu pārvaldības integrāciju ar Starptautisko lidostu "Rīga".**
14. **Sadarbības platformai "Demogrāfisko lietu centrs" (DLC) līdz 2017. gada 1. septembrim iesniegt izskatīšanai Ministru kabinetā konceptuālo ziņojumu par priekšlikumiem ģimeņu ar bērniem atbalstam, lai sekmētu demogrāfiskās situācijas uzlabošanos.**

**3.2. Pēc MP un ministru sarunām identificētie jaunie pasākumi**

Ministru prezidenta un ministru sarunu laikā tika identificēti jauni pasākumi, kas sākotnēji nav bijuši iekļauti VRP, bet kļuvuši aktuāli ārpolitisko un iekšpolitisko procesu un reformu rezultātā. Līdz ar to ir svarīgi noteikt par šo pasākumu izpildi atbildīgās iestādēs un to īstenošanas termiņus.

**1) FM un LM līdz 2017. gada 31. martam izstrādāt un nodokļu politikas pamatnostādnēs iekļaut pasākumus sociālā budžeta ilgtspējas nodrošināšanai.**

Lai mazinātu riskus, kas saistīti ar sociālā budžeta ilgtspēju, FM sadarbībā ar LM nodokļu politikas izstrādāšanas ietvaros jāpārskata un jāvirza uzlabotas vai jaunas iniciatīvas, kas nodrošinātu sociālā budžeta ilgtspēju, tai skaitā mikrouzņēmumu nodokļu jomā. Uzmanība jāpievērš arī nozarēm, kurās sociālo nodokļu samaksa neizriet no reālās vidējās algas nozarē, kaimiņvalstu praksei u. c. jautājumiem.

1. **ĀM līdz 2017. gada 1. maijam iesniegt izskatīšanai MK informatīvo ziņojumu par valdības un sociālo partneru kopīgu rīcību, kā arī Latvijas ekonomiskajām interesēm, gatavojoties Apvienotās Karalistes izstāšanās sarunām no ES, kā arī par nepieciešamajiem papildus resursiem Latvijas interešu aizstāvībai.**

ĀM jāsagatavo informatīvais ziņojums par Latvijas valdības un sociālo partneru kopīgu rīcību un nacionālajām interesēm, gatavojoties *Brexit* izstāšanās sarunām no ES, izvērtējot *Brexit* iespējamo ietekmi uz Latvijas iedzīvotājiem un tautsaimniecības interesēm, kā arī jāpiedāvā nacionālo lēmumu pieņemšanas koordinācijas mehānisms operatīvai lēmumu pieņemšanai izstāšanās sarunu laikā. Veicamā pasākuma ietvaros ĀM arī nepieciešams izstrādāt informatīvo ziņojumu par nacionālo pozīciju izstrādes mehānismu un interešu pārstāvēšanu, kā arī iesniegt MK atjaunotu nacionālo pozīciju par Latvijas interesēm Apvienotās Karalistes izstāšanās sarunās no ES.

1. **IeM sadarbībā ar FM līdz 2017. gada 1. aprīlim iesniegt izskatīšanai Noziedzības novēršanas padomes sēdē informāciju par aktualitātēm ekonomisko noziegumu atklāšanā.**

IeM sadarbībā ar FM jāsagatavo informācija Noziedzības novēršanas padomes sēdei, sniedzot analītisku izvērtējumu par Noziedzīgi iegūtu līdzekļu atguves un informācijas analīzes nodaļas darbu un plānotajiem rīcības virzieniem un pasākumiem ekonomisko noziegumu atklāšanā. Papildus tam IeM jāsagatavo informācija par Nacionālā kriminālizmeklēšanas modeļa darbības uzsākšanu, informējot Padomi par plānotajām aktivitātēm un sadarbību starp līdzatbildīgajām iestādēm.

1. **TM (iesaistot zinātniekus) sagatavot un 2017. gada maijā prezentēt Latvijas Pētniecības un inovācijas stratēģiskajā padomē priekšlikumus par turpmāko rīcību intelektuālā īpašuma komercializācijas nodrošināšanai un jautājumu par intelektuālā īpašuma pārvaldības sistēmu.**

TM sadarbībā ar zinātniekiem un komersantiem izstrādās priekšlikumus, kurus iekļaus MK konceptuālajā ziņojumā "Par intelektuālā īpašuma aizsardzības un pārvaldības sistēmu Latvijas Republikā", kuri uzlabos intelektuālā īpašuma komercializācijas ekosistēmu (tai skaitā identificējot veicamo pasākumu termiņus un atbildīgās institūcijas), kas saskaņoti ar Latvijas Pētniecības un inovācijas stratēģisko padomi.

1. **LM līdz 2017. gada 31. martam iesniegt izskatīšanai MK sēdē ziņojumu par sabiedrības novecošanās izaicinājumiem, kuri risināmi sākot ar 2021. gadu.**

LM īsteno Aktīvās novecošanās stratēģiju ilgākam un labākam darba mūžam Latvijā. Lai nākamajā plānošanas periodā (no 2021. gada) ņemtu vērā arī citus ar novecošanos saistītus izaicinājumus, LM konceptuālā ziņojuma īstenošanas pārraudzības darba grupai izstrādāt un iesniegt MK priekšlikumus par to problēmu risināšanu, kuras nenovērš Aktīvās novecošanās stratēģija.

1. **EM sadarbībā ar IZM un LM līdz 2017. gada 28. februārim iesniegt izskatīšanai MK sēdē informatīvo ziņojumu par Nodarbinātības padomes ietvaros identificēto pasākumu kopumu un to izpildes termiņiem.**

Ņemot vērā, ka 2016. gadā notikušas piecas Nodarbinātības padomes sēdes, kurās apzināti prioritārie rīcības virzieni un veicamie pasākumi, lai nodrošinātu sistēmisku pieeju darba tirgus reformu īstenošanā, atbildīgajām institūcijām ir jāinformē valdība par sasniegto progresu un noteiktajos termiņos plānoto rīcību kopumu.

1. **ĀM sadarbībā ar EM līdz 2017. gada 1. septembrim identificēt sadarbības projektus ar potenciālajām partnervalstīm – Ķīnu, AAE, Dienvidkoreju, Baltijas jūras reģiona valstīm, Baltkrieviju – un iesniegt MP vadītajai Lielo un stratēģiski nozīmīgo investīciju projektu koordinācijas padomei to tālākai virzībai.**

Ņemot vērā Ministru prezidenta un ārlietu ministra sarunas, kurās identificēja šī brīža Latvijas prioritārās ārējās ekonomiskās sadarbības partnervalstis/reģionus, ĀM sadarbībā ar EM līdz 2017. gada1. septembrim identificēt un virzīt ekonomiskās sadarbības projektus ar partnervalstīm – Ķīnu, AAE, Dienvidkoreju, Baltijas jūras reģiona valstīm, Baltkrieviju –, piedāvājot šiem projektiem skaidrus izstrādes un realizācijas pasākumus, kā arī sasniedzamos rezultātus.

1. **VARAM līdz 2017. gada 1. oktobrim iesniegt MK informatīvo ziņojumu par attīstības centru ES fondu finansējumam iesniegto projektu kvalitātes novērtējumu un priekšlikumus tālākai rīcībai par papildus nepieciešamo atbalsta mehānismu uzņēmējdarbības infrastruktūras attīstīšanai.**

Lai turpmāk investīciju ieguldījumus novirzītu uz teritorijām ar augstu izaugsmes potenciālu, puses vienojās par iesniegto projektu izpildes progresa novērtēšanu un citu uzņēmējdarbības infrastruktūras attīstīšanai nepieciešamo atbalsta mehānismu identificēšanu.

1. **VARAM līdz 2017. gada 10. martam sadarbībā ar līdzatbildīgajām ministrijām un sadarbības partneriem MP iesniegt veicamo izmaksu efektīvo pasākumu sarakstu SEG emisiju samazināšanai ne-ETS sektoram un rīcības plānu 2017. gadam ar veicamajiem pasākumiem un izpildes termiņiem.**

Lai ministrijas savlaicīgi reaģētu uz klimata politikas izaicinājumiem, kas paredz SEG emisiju samazinājumu ne-ETS nozarēs sākot ar 2021. gadu, un nodrošinātu mērķtiecīgu ES fondu atbalstu projektiem, kas spēj veicināt oglekļa mazietilpīgas un konkurētspējīgas ražošanas attīstību, puses vienojās par uzdevumu, kas paredz starpresoru sadarbību izmaksu efektīvo pasākumu identificēšanā un turpmākās rīcības noteikšanā.

1. **VARAM sadarbībā ar ZM līdz 2017. gada 1. martam iesniegt konceptuālo ziņojumu par atbalsta mehānismu pieejamību uzņēmējdarbības attīstībai un kooperācijas intensificēšanai, iesaistot vietējo rīcības grupu potenciālu un ņemot vērā pašvaldību atbildību teritorijas specializētajā uzņēmējdarbības attīstības plānošanā.**

Lauku telpā ir nepieciešami stimuli efektīvākas uzņēmējdarbības kooperācijas attīstībai, kā arī izglītojošs atbalsts mazo saimniecību dzīvotspējas nodrošināšanai un efektīvai zemes resursu pārvaldībai. Ievērojot minēto un apzinoties pašvaldības kompetenci un atbildību par tās teritorijā pieejamo resursu efektīvu apsaimniekošanu un attiecīgās teritorijas ekonomiskās izaugsmes attīstības plānošanu, puses vienojās par atbalsta mehānismu izstrādi tirgus dalībniekiem, kas vāji izmanto kooperācijas potenciālu ražošanas un pārstrādes kāpināšanā.

1. **ZM līdz 2017. gada 15. aprīlim Bioekonomikas stratēģijas izstrādes ietvaros sadarbībā ar IZM, EM, VARAM, SM iesniegt izskatīšanai MK informatīvo ziņojumu ar konceptuālām izvēlēm, kas integrējamas Latvijas lauku attīstības programmā 2014.–2020. gadam (tai skaitā plānošanas periodam 2021.–2027. gadam), izmantojot Viedās specializācijas (RIS3) un valsts pētījumu programmu plānotos ieguldījumus.**

Ņemot vērā globālās ekonomikas ietekmi arī uz ražošanas procesu un produktu transformāciju un izmantojot modernas tehnoloģijas un inovatīvus risinājumus aprites ekonomikas ietvarā, puses vienojās izstrādāt informatīvo ziņojumu par Bioekonomikas stratēģiju, iezīmējot stratēģiskās izšķiršanās starp nozaru politikām, kas veicamas uzņēmējdarbības vides uzlabošanai, inovāciju attīstībai pārstrādē/ražošanā un nodarbinātības stimuliem lauksaimniecības, mežsaimniecības un zivsaimniecības sektorā.

**3.3. Jautājumi, par kuriem nepieciešama politiska vienošanās**

1. AizM piedāvāt priekšlikumus grozījumiem Būvniecības likumā un Meža likumā, lai valsts drošības un aizsardzības vajadzībām atvieglotu nosacījumus militāro objektu būvniecībai, kā arī AizM pārziņā esošo mežu apsaimniekošanai, lai attīstītu militāro infrastruktūru.
2. Panākt vienošanos par Piespiedu dalītā īpašuma tiesisko attiecību privatizētajās daudzdzīvokļu mājās izbeigšanas likumprojekta virzību Saeimā.
3. Panākt vienošanos par Minimālo ienākumu atbalsta sistēmas pilnveides pasākumiem, tai skaitā minimālajām pensijām un garantēto minimālo ienākumu palielināšanu, ņemot vērā budžeta finanšu iespējas.
4. VARAM sadarbībā ar IZM, SM un VM iesniegt priekšlikumus likumprojektam par sadarbības teritoriju pilnveidošanu, integrējot tajā sabiedriskā transporta, veselības un izglītības pakalpojumu nodrošināšanu.
5. SM sadarbībā ar EM iesniegt MK piedāvājumu pasažieru pārvadājumu tirgus attīstībai, tai skaitā vērtējot kopbraukšanas platformu darbības iespējas un nepieciešamo tiesisko regulējumu.

Ministru prezidents Māris Kučinskis

Vīza:

Pārresoru koordinācijas centra

vadītāja vietnieks Vladislavs Vesperis

1. Grozījumi likumā "Par valsts pensijām" pieņemti 10.03.2016., spēkā ar 01.06.2016., attiecīgā norma stājas spēkā ar 01.01.2017. [↑](#footnote-ref-1)
2. \*89 VRP pasākumi ir ministriju kompetencē. 2 pasākumi – VK, 2 pasākumi – KNAB, 1 pasākums – SIF, 1 pasākums – PKC kompetencē. [↑](#footnote-ref-2)